**23.04.2015 г.**

**ОТВОРЕНО ПИСМО**

**ДО:** **проф. В. Брезин, ЛЕСОТЕХНИЧЕСКИ УНИВЕРСИТЕТ проф. И. Палигоров, СЪЮЗ НА ЛЕСОВЪДИТЕ В БЪЛГАРИЯ**

 **Проф. дсн. Хр. Цаков, ИНСТИТУТ ЗА ГОРАТА, БАН**

 **Г-жа Д.Танева, МИНИСТЕРСТВО НА ЗЕМЕДЕЛИЕТО И ХРАНИТЕ**

**Инж. Тони Кръстев, ИЗПЪЛНИТЕЛНА АГЕНЦИЯ ПО ГОРИТЕ**

**ОТНОСНО: Молба за съдействие относно рекултивиране на пострадали култури в района на първото противоерозионно залесяване направено от инж. Феликс Вожели до гр.Шипка**

**УВАЖАЕМИ ГОСПОЖИ И ГОСПОДА**,

С настоящето писмо се обръщамe към Вас във връзка с изсичане на културите, създадени от Феликс Вожели в началото на 20век в района на местността Димовец, гр. Шипка. Тези култури са част от първите противоерозионни залесявания в България, благодарение на които са укрепени редица пороища.

В началото на 2014 година въпреки несъгласието и опасенията на гражданите на Шипка в споменатата местност в непосредствена близост до град Шипка беше проведена санитарна сеч на насажденията от бял и черен бор и изградени камионни пътища в отдел 115к (категоризиран като курортна гора).

Считаме, че извършеното изсичане на 100% на насажденията за изграждане на камионни пътища, както и разреждането на гората от 10% /което в действителност беше по-голямо/ доведе до намалена механична устойчивост на насажденията срещу силните ветрове, присъщи за Шипка и причини големи щети. Позицията на обществеността беше изразена в петиция, подписана от над 2500 човека и внесена в Министерство на земеделието и храните и Изпълнителната агенция по горите през февруари 2015г.

В резултат на силна буря през октомври 2014 година, както и предхождащи бури, насажденията от черен и бял бор бяха силно увредени (по данни на ДГС Казанлък почти на 90%).

В създадените култури в момента се предвижда пълнотото изсичане на дървостоя и прокарване на тракторен път, който път считаме, че ще доведе до нарушаване на създадения почвен слой, увреждане на подрастта и ландшафта, както и до нарушаване на цялостния туристически облик на гората. Пътят е предвиден да мине над каптажа на вододайната зона в река Димовец, от която се захранват част от къщите в Шипка, а голяма част от хората сипват питейна вода от изворче на същото място. Поради тази причина гражданите на Шипка изразиха твърдо позиция за недопускане на изграждане на път.

В резултат от внесената подписка беше стартиран диалог с ЮИДП Сливен, ДГС Казанлък, с участието и по инициатива на ИАГ и РДГ Ст. Загора. На 22.04.2015 беше договорено Инициативният Комитет да сезира изготвяне на експертно становище от научната общественост, както и да направи консултации с дърводобивни фирми в района.

 **Обръщаме се към Вас с молба за експертна помощ за намиране на най-доброто решение за почистване на повредените дървета без изграждане на път, както и становище относно подходящи дървесни видове за последващо залесяване.**

Моля да имате предвид, че в гр. Шипка има проблем със засушаване през лятото, включително и от този каптаж. Така, че се надяваме засадените култури от Вожели да са изиграли ролята си и изграденият почвен слой вече да позволява залесяване и с широколистни видове, за което свидетелства и съществуващ подраст от габър, келяв габър и дъб.

Надяваме се на своевременни действия, тъй като бяхме уведомени от ЮИДП Сливен/ДГС Казанлък, че с напредване на времето качествата на дървесината се влошават и рискът от поява на вредители се увеличава. За това и поехме ангажимент да бъде представено становище най-късно до 22.06.2015.

В началото на 20 век българското правителство, отчита фаталното въздействие на природните стихии върху обработваемите площи и имущество в района и възлага на Феликс Вожели да вземе мерки за борба с ерозията. Създадените култури в периода 1905-1911 са част от историята на лесовъдството в България. Надяваме се, че и днес ще бъдат положени всички усилия да защитим, подобрим и подпомогнем създадената гора и ще оставим подходящо наследство на нашите деца, така както нашите предци от създаденото през 1904 г. Бюро по укрепване на пороищата и залесяване, са ни оставили. Нека не забравяме поуките от историческите събития, довели до историческите решения за залесяване на южните склонове на Стара планина.

С уважение:

Инициативен Комитет, гр. Шипка

1. Христо Гъдев
2. Татяна Бърч
3. Петър Карагинев
4. Василка Панайотова
5. Иван Косеков
6. Гина Хаджиева
7. Даниела Малешинова

За контакти: 088-886-4737, 0889-676-648, 0899-516-119

tabasa@gmail.com